Mariagerfjord Kommunes borgmester Mogens Jespersen (V) så helst, partiet blev i blå blok.

Normalt er smilet stort hos Mogens Jespersen, når hans parti Venstre er på vej i regering, men smilet er falmet en smule med tanke på, at det kan være en regering med Socialdemokratiet. Udsigterne til et muligt regeringssamarbejde mellem Socialdemokratiet og Venstre vækker nemlig ikke udpræget begejstring i hele det borgerlige parti og særligt ikke hos Mariagerfjord Kommunes borgmester Mogens Jespersen, der synes, at det er forkert, det partiet har gang i lige nu. - Nu er det svært, for jeg ved ikke, hvad de snakker om, men som udgangspunkt synes jeg ikke, at det er en god idé. Jeg havde helst set, at vi var i opposition, siger Mogens Jespersen (V) til TV2 Nord. Grunden til den store skepsis hos borgmesteren skal findes i hans partiformands udtalelser i mandags, hvor Jakob Ellemann-Jensen til TV2 sagde, at det er værd at afsøge muligheden for en regering med både Venstre og Socialdemokratiet, men den holdning deler hans nordjyske partikollega ikke. - Hvis man op til valget gentagne gange på TV siger, at man ikke har tillid til den siddende statsminister, og at man under ingen omstændigheder vil danne en regering med hende i spidsen, så synes jeg, at det er lidt tidligt, at man nu måske springer over og siger: "Nu vil vi godt alligevel", siger Mogens Jespersen. Nordjyske V-borgmestre ikke enige Ved folketingsvalget i november blev Venstre næsten halveret, og en SV-regering er ikke vejen til at få vælgerne tilbage til Venstre, mener den nordjyske borgmester – nærmere tværtimod. - Venstre er blevet delt i tre partier, og vi har cirka en tredjedel af de stemmer, vi godt vil have, og jeg er bange for, at vi mister endnu flere stemmer, hvis vi går hen over midten. Jeg er bange for, at det kan skade partiet til næste valg, siger Mogens Jespersen til TV2 Nord. I resten af Nordjylland har de andre Venstre-borgmestre ikke helt samme holdning som Mogens Jespersen. Det viser en rundringning vi på TV2 Nord har foretaget. De mener i stedet, at det er værd at samle Danmark i verdens nuværende situation. Skal man ikke i sådan en krisetid prøve at lave det brede samarbejde? - Man skal aldrig sige aldrig til noget, men så skal man heller ikke stille sig op før valget og ultimativt sige: "Jeg går aldrig med i en regering med Socialdemokratiet", svarer Mogens Jespersen. Ingen regering på plads endnu Foreløbigt er Venstre og Socialdemokratiet ikke gået i regering sammen, og det behøver de heller ikke, hvis det står til Mariagerfjord Kommunes borgmester. - Venstre er et blåt parti, og jeg mener, at vi skal samarbejde med dem, vi har, på den blå side, siger Mogens Jespersen. Onsdag forlod SF regeringsforhandlingerne, og dermed er det kun Dansk Folkeparti, Liberal Alliance, Moderaterne, Radikale Venstre og Venstre, der er tilbage ved forhandlingsbordet med Socialdemokratiet. De nuværende regeringsforhandlinger blev onsdag i øvrigt de længste i efterkrigstiden med indtil videre 36 dage.